bluuebunny/crossref_metadata_2025 huggingface dataset:
Ottoman perceptions and considerations on the first ottoman-greek borderlands in Thessaly (1832-1865)
Authors: Όζκαν Ντιλέκ
Published: August 2021

Η κεντρική υπόθεση της διατριβής εξετάζει την επίδραση των μεταρρυθμίσεων της Οθωμανικής Αυτοκρατορίας πάνω στην περιοχή της μεθορίου της Αυτοκρατορίας με το ελληνικό Βασίλειο. Η χρονική κάλυψη της μελέτης εκτείνεται από τη δημιουργία της συνοριακής γραμμής έως τις συνέπειες των Μεταρρυθμίσεων που ακολούθησαν τη λήξη του Κριμαϊκού Πολέμου.Το πρώτο κεφάλαιο επιγράφεται «Προσεγγίζοντας τα πρώτα οθωμανικά-Ελληνικά Σύνορα», τοποθετεί την ιστορία της πρώτης ελληνο-Οθωμανικής μεθορίου και των κοινωνιών που διαβιούσαν στη μεθοριακη ζώνη κατά την περίοδο του εκσυγχρονισμού της οθωμανικής Αυτοκρατορίας στο πλαίσιο της ευρύτερης συζήτησης γήρω από τα σύνορα της Αυτοκρατορίας και προκρίνει ως πλαίαιο ανάλυσης τις θεωρητικές προσεγγίσεις σχετικά με την διάσταση κέντρου και περιφερειας.Στο δεύτερο κεφάλαιο με τίτλο «Τα σύνορα στη Δημιουργία» εξετάζοντας η δημιουργία, οι διαπραγματεύσεις, η χάραξη και η τοπογραφία της συνοριακής γραμμής και οι σχετικές διεθνείς πράξεις, αξιοποιώντας για πρώτη φορά εγγραφά από τα Οθωμανικά αρχεία.Στο τρίτο κεφάλαιο, «Η εγκατάσταση των συνοριακών διοίκηση μέχρι το 1840» πραγματεύεται την κατάσταση της φύλαξηε της μεθοριακής ζώνης και την προσπάθεια της κεντρικής οθωμανικής κυβέρνησης να ελέγξει τις κεντρόφυγες δυνάμεις της περιφέρειας (αγιάνηδες, δερβενλίδες, Αλβανόυς μπέηδες, αρματολούς) και την αδυναμία της να επεκτείνει τον έλεγχο της στην περιοχή. Το τέταρτο κεφάλαιο με τίτλο «Οθωμανικές προσπάθειες μεταρρυθμίσεις, ελληνικό αλυτρωτισμό και ληστεία (1840-1850)» εξετάζει τις προσπάθειες συγκρότησης επαρχιακών διοικητικών δομών εξαρτημένων άμεσα από την κεντρική εξουσία και από τις δύο πλευρές του συνόρου κατά τη διάρκεια της δεκαετίας του 1840, περίοδο ανάφλεξης επεισοδίων του Ανατολικού Ζητήματος με ιδιαίτερη αξιοποίση εγγράφων των οθωμανικών αρχείων.Το πέμπτο κεφάλαιο «Μεταρρύθμιση της επαρχιακής ασφάλειας και τη διαχείριση των συνόρων (1848-1853)» αναλύει τις δομές των οργάνων ασφαλειας στην οθωμανική περιφέρια, δηλαδή τον θεσμό των ζαπτιέ (Χωροφυλακής), τη σχέση τους με την τοπική κοινωνια και με τους Έλληνες ατάκτους στο πλαίσιο των τοπικών κοινωνικο-οικονομθκών δομών, και με συστηματική χρήση οθωνανικών πηγών εξηγεί πώς ο θεσμός αυτός δεν κατόρθωσε να ρυθμίσει το ζήτημα της ασφάλειας της μεθορίου πριν από την έκρηξη του Κριμαϊκού Πολέμου.Το έκτο κεφάλαιο με τίτλο «επανεξέταση του οριακού, αποκατάσταση των μεταρρυθμίσεων (1854-1865) " ξεκινά με την εξέταση των εξεγέρσεων στα ελληνικά μεθοριακά χωριά Παλιοκομίδι και Καρίτσα το 1853 και συνεχίζει με την αφήγηση της ευρύτερης ανάφλεξης στη θεσσαλία το 1854, την καταστολή της και την επιβολή συνοριακών διευθετήσεων με τις συμβάσεις του 1856, και 1865.Τελος, το έβδομο κεφάλαιο εξεταζει η διοικητική μεταρρύθμιση της Αυτοκρατορίας. Επίσης παρουσιάζεται η υποδοχή των μεταρρυθμίσεων από την τοπική κοινωνία και ειδικότερα από τον αγροτοκτηνοτροφικό πληθυμό.
Το κανονικό αδίκημα της αποστασίας
Authors: Βλαχάκης Γεώργιος
Published: August 2021

Στόχος, της παρούσας μελέτης είναι η διαχρονική προσέγγιση του θέματος, και η κριτική παρουσίαση του κανονικού και ποιμαντικού τρόπου με τον οποίο η Εκκλησία και αργότερα η πολιτεία αντιμετώπισε το συγκεκριμένο πρόβλημα στο πέρασμα των αιώνων με γνώμονα τους Θείους και Ιερούς Κανόνες, τις διατάξεις των εκκλησιαστικών συγγραφέων, τις μεταγενέστερες συνοδικές αποφάσεις και τα λειτουργικά κείμενα. Επισημαίνεται ότι η αποστασία ως εκκλησιαστικό αδίκημα απορρέει από πολιτικά και προσωπικά αίτια. Καταγράφεται η Πατερική πράξη για την αντιμετώπιση των μεταβαπτισματικών αμαρτημάτων και κατ’ επέκταση της αποστασίας. Επισημαίνονται οι αναφορές του όρου αποστάτης καθώς και ο τρόπος αποδοχής των αιρετικών-εικονομάχων αποστατών στα πρακτικά των Οικουμενικών Συνόδων Εφέσου (431 μ.Χ.), Χαλκηδόνας (451μ.Χ.) και Νικαίας (787 μ.Χ.). Τα Κανονικά και Πατερικά κείμενα μας οδήγησαν σε μια ευρύτερη κατηγοριοποίηση αναδεικνύοντας και άλλες μορφές ή εκδοχές του όρου «αποστασία» όπως: α. άμεση αποστασία, β. οιονεί αποστασία, γ. σύγχρονη αποστασία. Παραθέτονται και σχολιάζονται οι νόμοι του Βυζαντινού ποινικού δικαίου σχετικά με το έγκλημα της αποστασίας από την εποχή του Μεγάλου Κωνσταντίνου μέχρι τη νομοθεσία των Μακεδόνων. Στο βυζαντινό ποινικό δίκαιο η «μαγεία», η «φαρμακεία», η «μαγγανεία», η «γοητεία», η «οιωνοσκοπία» και η «μαθηματική επιστήμη», δηλαδή η «αστρολογία», ισοδυναμούν με πράξη αποστασίας. Διαπιστώθηκε ακόμα ότι στο πλαίσιο της «συνεργασίας» Εκκλησίας και Πολιτείας την περίοδο της Βυζαντινής περιόδου ο κρατικός μηχανισμός λειτούργησε συχνά με κριτήρια σε βάρος των αποστατών, τα οποία διακύβευαν την προτεραιότητα του προσώπου και στην ουσία καταργούσαν τη θρησκευτική ελευθερία. Παρουσιάζονται τα σχετικά για το θέμα κεφάλαια από τις νομοκανονικές συλλογές της πρωτοβυζαντινής, μεταβυζαντινής και υστεροβυζαντινής περιόδου καθώς και οι Κανονικές αποκρίσεις και Πατριαρχικές επιστολές του 11ου και 14ου αιώνα αντίστοιχα. Υπογραμμίζεται η καθιέρωση του μαρτυρίου ως πράξη ειλικρινούς μετάνοιας των αποστατών την περίοδο της Τουρκοκρατίας πράξη αντίθετη με αυτήν της αρχαίας Εκκλησίας. Μνημονεύεται και σχολιάζεται ακόμα η λειτουργική διάταξη του Μεθοδίου Κωνσταντινουπόλεως η οποία ακολουθεί την κανονική λειτουργική διάταξη της αρχαίας εκκλησίας. Τέλος επισημαίνεται η προληπτική αντιμετώπιση του αδικήματος της αποστασίας στο πλαίσιο της κατηχητικής, αντιαιρετικής και γενικότερης ποιμαντικής δραστηριότητας της Εκκλησίας καθώς και της ιδιαίτερα σημαντικής οικογενειακής διαπαιδαγώγησης η οποία αποτελεί ανατρεπτικό παράγοντα σε κάθε πρόσκληση-πρόκληση αποστασίας.
Pricing efficiency, trading behavior, spillover effects and market integration
Authors: Ρομποτής Γεράσιμος
Published: August 2021

Δεδομένου του αυξημένου ενδιαφέροντος της διεθνούς επενδυτικής κοινότητας για τις αναδυόμενες οικονομίες κατά τα τελευταία χρόνια, η παρούσα διατριβή έχει ως στόχο να παράσχει αξιόπιστες εμπειρικές απαντήσεις σε βασικά ερωτήματα που τίθενται από επενδυτές οι οποίοι χρησιμοποιούν τα λεγόμενα Διαπραγματεύσιμα Αμοιβαία Κεφάλαια (Exchange Traded Funds-ETFs) για να αποκτήσουν πρόσβαση στις αγορές αυτές. Ένα από αυτά τα βασικά ερωτήματα αφορά στην αποτελεσματικότητα της αγοράς και στη δυνατότητα που ενδεχομένως υπάρχει για τους επενδυτές σε ETFs αναδυομένων αγορών να αποκομίσουν σημαντικές υπερβάλλουσες αποδόσεις από την αξιοποίηση οιασδήποτε αναποτελεσματικότητας στην τιμολόγηση αυτών των προϊόντων. Η εμπορική συμπεριφορά των ETFs ενδιαφέρει επίσης τους επενδυτές. Η δυνατότητα εφαρμογής επιτυχημένων στρατηγικών διαφοροποίησης ρίσκου είναι ένα άλλο ζήτημα ιδιαιτέρου ενδιαφέροντος για τους επενδυτές καθώς και ο βαθμός συσχέτισης των αναδυομένων με τις αναπτυγμένες κεφαλαιαγορές. Τέλος, οι επενδυτές που επιλέγουν ETFs νέου τύπου, όπως τα λεγόμενα ETFs μόχλευσης, προκειμένου να αποκτήσουν πρόσβαση στις αναδυόμενες αγορές, χρειάζονται πληροφόρηση σχετικώς με τα πλεονεκτήματα και τα μειονεκτήματα αυτών των προϊόντων καθώς και για τη συσχέτιση τους με τις αναπτυγμένες αγορές. Τα αποτελέσματα της παρούσης διατριβής προσφέρουν αξιόπιστες απαντήσεις στα παραπάνω βασικά ερωτήματα. Συγκεκριμένα, αποδεικνύεται ότι η υπό εξέταση αγορά ETFs είναι κατά βάση αποτελεσματική και άρα οι επενδυτές δεν έχουν δυνατότητα για σημαντικές αποδόσεις πέραν των μέσω αποδόσεων της αγοράς. Επιπλέον, η απόδοση των ETFs είναι ελαφρώς χαμηλότερη από αυτή των υποκείμενων δεικτών ενώ, πέραν από τον υποκείμενο δείκτη, μπορεί να επηρεάζεται και από παράγοντες της αμερικανικής κεφαλαιαγοράς όπως για παράδειγμα η απόδοση του δείκτη Standard and Poor’s 500. Περαιτέρω, αποδεικνύεται ότι η χρηματιστηριακή τιμή του μέσου ETF διαφέρει σημαντικά από την καθαρή εσωτερική του αξία. Ένας υψηλός βαθμός συσχέτισης μεταξύ των αναπτυγμένων και αναδυομένων αγορών ETFs αναδεικνύεται επίσης καθώς και σημαντικές επιδράσεις στην απόδοση και τον κίνδυνο από τα ETFs στους υποκείμενους δείκτες και αντιστρόφως. Τέλος, αναδεικνύεται ότι τα ETFs μόχλευσης μπορούν να επιτυγχάνουν τους επενδυτικούς τους στόχους. Η βασική συνεισφορά της διατριβής αυτής στη σχετική βιβλιογραφία αφορά στο γεγονός του ότι εξετάζεται μια αγορά υψηλού ενδιαφέροντος, όπως είναι αυτή των ETFs αναδυομένων αγορών, η οποία είναι υπό-μελετημένη. Η παροχή αξιόπιστων εμπειρικών αποτελεσμάτων είναι μια άλλη συνεισφορά της παρούσης μελέτης. Από μεθοδολογικής απόψεως, οι οικονομετρικές τεχνικές που εφαρμόστηκαν είναι αρκετά σύγχρονες και συνάδουν με την υπάρχουσα σχετική βιβλιογραφία. Τέλος, τα δείγματα που εξετάστηκαν είναι αρκετά αντιπροσωπευτικά της συνολικής αγοράς, καθώς καλύπτουν ένα σημαντικό εύρος των διαφόρων αναπτυσσόμενων οικονομιών, αλλά και η επιλογή τους είναι αρκετά πρωτοποριακή συγκριτικά με τις συνήθεις πρακτικές επιλογής δειγμάτων στη σχετική βιβλιογραφία.
Μελέτη της περιγεννητικής έκθεσης σε μετρίως αυξημένες ποσότητες μεθυλικού υδραργύρου ως προς την ψυχοκινητική ανάπτυξη των παιδιών στη δεύτερη βρεφική ηλικία στα νησιά του Βορειοανατολικού Αιγαίου
Authors: Σοφιανού Αικατερίνη
Published: August 2021

Εισαγωγή: Η νευροτοξική επίδραση του υδραργύρου στον εγκέφαλο είναι ευρέως γνωστή. Η κατανάλωση ψαριών στη διάρκεια της εγκυμοσύνης έχει δείξει ότι αυξάνει την έκθεση του εμβρύου σε υδράργυρο, κάνοντας πιθανές τις επιπτώσεις στη νευροαναπτυξιακή εξέλιξη των παιδιών. Η μελέτη αυτή προσπαθεί να διερευνήσει τις ενδεχόμενες επιδράσεις στη νευροανάπτυξη των νηπίων λόγω της έκθεσής τους σε μετρίως αυξημένα επίπεδα υδραργύρου στην εγκυμοσύνη.Υλικό και μέθοδοι: Προοπτική μελέτη που διεξήχθη σε πληθυσμό εγκύων και των βρεφών που γεννήθηκαν σε νησιά του Βορειανατολικού Αιγαίου. Η μελέτη διεξήχθη μεταξύ 2007-2011. Περιελάμβανε τη λήψη βιολογικών δειγμάτων από τις μητέρες, τη συλλογή δεδομένων με τη βοήθεια ερωτηματολογίων και τέλος την αξιολόγηση των νηπίων γύρω στους 18 μήνες με τη δοκιμασία Bayley III. Η έρευνα πραγματοποιήθηκε στο πλαίσιο της πολυκεντρικής μελέτης της Ε.Ε. με τίτλο «Η νευροαναπτυξιακή εκτίμηση παιδιών σε πληθυσμούς παραθαλάσσιων Μεσόγειων περιοχών της Ιταλίας, Σλοβενίας, Κροατίας και Ελλάδας: ο ρόλος της περιβαλλοντικής έκθεσης σε βαριά μέταλλα»Αποτελέσματα: Στη μελέτη εισήλθαν αρχικά 475 ζεύγη μητέρων-παιδιών, ωστόσο, ολοκλήρωσαν τη συμμετοχή τους σε όλα τα στάδια τα 371 ζεύγη αυτών. Παρά την υψηλότερη από τις διεθνείς συστάσεις έκθεση των εγκύων σε υδράργυρο (διάμεση τιμή 1122ng/g) και κάδμιο (> 75% άνω του ορίου ανίχνευσης) κατά την εγκυμοσύνη, η αναπτυξιακή επίδοση των βρεφών δεν επηρεάστηκε δυσμενώς (R=0,158 p=0,006). Υπάρχουν, επίσης, συγκεκριμένοι γενετικοί πολυμορφισμοί με προστατευτικό ρόλο στα γονίδια rs 2032582, rs11075290, rs2273697 των μητέρων, αφού συμβάλλουν στην απομάκρυνση του υδραργύρου από τον οργανισμό των μητέρων.Συμπεράσματα: Η αναπτυξιακή εξέλιξη των παιδιών δεν επηρεάζεται δυσμενώς, ούτε από τα μετρίως αυξημένα επίπεδα υδραργύρου ούτε από τη σημαντική κατανάλωση ψαριών στις περιοχές αυτές, ακόμα και όταν γίνει διόρθωση των αποτελεσμάτων με άλλους συγχυτικούς παράγοντες. Υπάρχουν συγκεκριμένα αλλήλια που συμβάλλουν, επίσης, στην απομάκρυνση του υδραργύρου από τον οργανισμό των μητέρων στη διάρκεια της εγκυμοσύνης.
Geo - spatial knowledge in user - generated data
Authors: Σκούμας Γεώργιος
Published: August 2021

Με την εξάπλωση του Διαδικτύου ως το κύριο μέσο για τη δημοσίευση στοιχείων και την ανταλλαγή πληροφοριών, έχουμε δει μια έκρηξη στον όγκο του περιεχομένου που είναι διαθέσιμο στο διαδίκτυο. ́Ετσι, εκτός από επαγγελματικό περιεχόμενο που είναι διαθέσιμο στο διαδίκτυο, το κοινό έχει επίσης τη δυνατότητα, να καθιστά το περιεχόμενό του διαθέσιμο σε όλους. Οι όγκοι της εν λόγω πληροφορίας από τους χρήστες είναι συνεχώς αυξανόμενοι. Στόχος μας πρέπει να είναι να επωφεληθούμε από αυτή την έκρηξη των δεδομένων, η οποία εφαρμοζόμενη στο γεοχωρικό πεδίο μεταφράζεται στη μαζική τη συλλογή και την ανταλλαγή γνώσης για την ψηφιοποίηση του κόσμου. Το περιεχόμενο που δημιουργείται από χρήστες στο γεωχωρικό πεδίο επίσης, αναφέρεται και ως εθελοντική γεωγραφική πληροφορία. Η εθελοντική γεωχωρική πληροφορία μπορεί να εμπεριέχεται σε πολλoύς τύπους δεδομένων. Στην παρούσα διατριβή, θα ασχοληθούμε με γεωχωρική πληροφορία από δεδομένα κειμένουκαι από δεδομένα πλοήγησης.Υπό τον όρο εθελοντική γεωγραφική πληροφορία, μη εξειδικευμένοι χρήστες παρέχουν έναν πλούτο ποσοτικών γεωχωρικών δεδομένων στο διαδίκτυο. Με τη χωρική συλλογιστική να είναι μια βασική μορφή της ανθρώπινης νόησης, αφηγήσεις που εκφράζουν γεωχωρικών εμπειρίες, π.χ., ταξιδιωτικά ιστολόγια, παρέχουν μια ακόμη μεγαλύτερη πηγή γεωχωρικών δεδομένων. Οι κειμενικές αφηγήσεις συνήθως περιέχουν ποιοτικά δεδομένα με τη μορφή χωρικών αντικειμένων και χωρικών σχέσεων. ́Ενας από τους βασικούς στόχους της παρούσας διατριβής είναι (1) για να εξαγάγουμε τις σχέσεις αυτές από κείμενα που δημιουργούνται από χρήστες, (2) να τις ποσοτικοποιήσουμε και (3) και να βγάλουμε συμπεράσματα για τις θέσεις αντικειμένων στο χώρο βασιζόμενοι μόνο σε αυτά τα ποιοτικά δεδομένα. ́Ενας επιπλέον στόχος της παρούσας διατριβής, είναι η χρησιμοποίηση των εξαγόμενων και ποσοτικά μοντελοποιημένων χωρικων σχέσεων σε συνδυασμό με πιθανοτική θεωρία, και την εφαρμογή τους για την επίλυση του προβλήματος του δημοφιλούς μονοπατιού. Συγκεκριμένα, χρησιμοποιούμε την χωρική πληροφορία που παράγεται από χρήστες και με αυτό στοχεύουμε στην απόκτηση μονοπατιών που δεν ελαχιστοποιούν μόνο την απόσταση, αλλά επίσης οδηγούν σε πιο δημοφιλείς περιοχές χρησιμοποιώντας γνώσης που παράγεται από τους ίδιους τους χρήστες.Ο τελευταίος στόχος της παρούσας διπλωματικής εργασίας, είναι να εισάγει το πρόβλημα της παρακολούθησης πλησιέστερων τροχιών με βάση δεδομένα πλοήγησης. Μελετούμε το πρόβλημα αυτό στη συνεχή και στη μή συνεχή περίπτωση. Παρουσιάζουμε αρχικά γενικούς και βασικούς αλγόριθμους για το πρόβλημα αυτό, και στην συνέχεια προτείνουμε επιπλέον βελτιστοποιήσεις με ακριβής και προσεγγιστικούς αλγορίθμους χρησιμοποιώντας πολλών τύπων χαρακτηριστικά
Μορφές σιωπής στο ευριπίδειο δράμα
Authors: Παπαδοπούλου Ειρήνη
Published: August 2021

Ο στόχος της διατριβής είναι να μελετήσει τη σιωπή των υποκριτών σε όλες τις σωζόμενες τραγωδίες του Ευριπίδη και να καταλήξει σε συμπεράσματα σχετικά με το εύρος χρήσης της συγκεκριμένης τεχνικής και με τις διάφορες λειτουργίες που αυτή επιτελεί. Η σιωπή μελετάται από δύο σκοπιές, σκηνικά και εξωσκηνικά. Μελετώνται δηλαδή οι πραγματικές στιγμές σιωπής των υποκριτών επί σκηνής αλλά και οι αναφορές στη σιωπή. Προτείνεται μία κατηγοριοποίηση των σιωπών ανάλογα με τη λειτουργία τους και παρατίθενται όλα τα παράλληλα, τα οποία θα μπορούσαν να υποστηρίξουν τη λειτουργία αυτή. Στην κατηγορία των σκηνικών σιωπών εντάσσονται: α) η σιωπή που καθιστά τον ήρωα μη ορατό β) η σιωπή εξαιτίας ενός ισχυρού συναισθήματος γ) τα εντελώς βωβά επώνυμα και ανώνυμα πρόσωπα του δράματος του Ευριπίδη, καθώς και η ειδική κατηγορία των παιδιών δ) η κάλυψη με πέπλα. Στις εξωσκηνικές σιωπές εντάσσονται: α) η ιερή σιωπή β) το μοτίβο της παράλειψης γ) η αποσιώπηση δ) η σιωπή ως πρόληψη ατιμίας ε) η σιωπή ως ησυχία στ) ο όρκος σιωπής, είτε αυτός απευθύνεται στον χορό είτε σε επώνυμα πρόσωπα του δράματος η) η σιωπή που υποδηλώνει θάνατο και θ) η σιωπή, η οποία ανακοινώνει την είσοδο ενός ήρωα. Οι λειτουργίες της σιωπής σε όλες τις περιπτώσεις περιστρέφονται κυρίως γύρω από την επιδίωξη του τραγικού να εντείνει το δραματικό αποτέλεσμα μιας συγκεκριμένης σκηνής του δράματος ή να οργανώσει την πλοκή με έναν πιο περίτεχνο τρόπο. Παρότι πραγματική στιγμή σιωπής δεν υπάρχει, εφόσον πάντα στη σκηνή του αρχαίου δράματος κάποιος ήρωας μιλά ενώ κάποιος άλλος σιωπά, η χρήση της σιωπής δοκιμάζει τις προσδοκίες του κοινού και προκαλεί το ενδιαφέρον του. Παρατίθενται επίσης πιθανές άλλες κατηγοριοποιήσεις της σιωπής, οι οποίες πραγματοποιήθηκαν διαχρονικά από μελετητές και οι οποίες γίνονται δεκτές ή απορρίπτονται. Η έρευνα καταλήγει στο συμπέρασμα ότι ο Ευριπίδης ενέτασσε στις τραγωδίες του τη σιωπή συνειδητά και σε μεγάλη έκταση. Τελειοποίησε το δραματουργικό αυτό εργαλείο και το χρησιμοποίησε εύστοχα με στόχο να διευκολύνει την πλοκή ή να εντείνει το δραματικό αποτέλεσμα.
The mediation of hand-held geometrical instruments and dynamic geometry software in learning geometrical concepts in two cultural and education environments
Authors: Banifaris Dherar
Published: August 2021

This thesis "The mediation of hand-held geometric instruments and dynamic geometry software in learning the formal concepts of parallel and perpendicular lines in two cultural and educational environments" uses a theoretical framework derived from activity theory to investigate the effect of both geometric instruments (ruler, protractor, right triangle, pencil, paper) and dynamic geometric software (Geogebra4) in learning the formal concepts of parallel and perpendicular lines in fourth and seventh grade children from two different countries, Jordan and Greece.The qualitative data is relevant to an empirical study of a group of approximately 120 children from both countries Jordan and Greece. The participating children were subjected to lessons in geometry using the instruments tools (ruler…) and in using Geogebra4. They were then subjected to seven tasks in which they had to identify with justification, whether the lines on a plane in various figures are parallel, perpendicular or intersecting mediating the two different tools. The data was collected and analyzed according to Van Hiele's levels of geometric thinking.
Κοινά και περιφράξεις
Authors: Τσαβδάρογλου Χαράλαμπος
Published: August 2021

Τα τελευταία χρόνια η συζήτηση σχετικά με τον κοινό χώρο και τις νέες περιφράξεις έχει γίνει ιδιαίτερα δημοφιλής μεταξύ πλήθος μελετητών καθώς και κοινωνικών κινημάτων πόλης. Ωστόσο, έως τώρα, λίγες είναι οι προσπάθειες που επιδιώκουν να συνδέσουν με διαθεματικό και μεταποικιακό τρόπο τις χωρικότητες των κοινών με τα ποικίλα συστήματα καταπίεσης και διακρίσεων στα πεδία του φύλου, του έθνους, της τάξης και της κουλτούρας. Σκοπός της παρούσας εργασίας είναι να συστηματοποιήσει και να εξετάσει με συγκριτικό τρόπο τις διαφορετικές προσεγγίσεις σχετικά με τα κοινά και μέσω της συζήτησης για την εννοιολόγηση του χώρου αναζητούνται τα χαρακτηριστικά του Κοινού Χώρου. Πώς συγκροτείται, αναδύεται και διαστέλλεται ο Κοινός Χώρος και αντίστροφα αποσυγκροτείται και συρρικνώνεται, ποιά είναι η σχέση του κοινού με το παγκόσμιο και το τοπικό, πώς επικοινωνούν, κυκλοφορούν και διασταυρώνονται μεταξύ τους διαφορετικά κοινά και πώς αμφισβητούνται και ανατρέπονται οι διαδικασίες περίφραξής τους; Μέσα από την παραπάνω διαλεκτική του Κοινού Χώρου και της περίφραξής του, η εργασία επιδιώκει να συμβάλει στο να φωτιστούν και να ερμηνευτούν οι παγκόσμιες διαδικασίες υφαρπαγής της γης, οι νεοφιλελεύθερες αστικές πολιτικές εξευγενισμού, δημιουργικής πόλης και city branding, όπως επίσης και οι πολιτικές τιτλοποίησης των αυτοσχέδιων οικισμών. Επιπλέον, εξετάζεται ο ρόλος του κράτους στον έλεγχο και τη ρύθμιση των κοινών. Παράλληλα η εργασία επιδιώκει να εμπλουτίσει τα χαρακτηριστικά του Κοινού Χώρου μέσα από τις πράξεις κοινωνικών κινημάτων πόλης, αστικών εξεγέρσεων και κοινωνικών αγώνων. Τέλος, μέσα από το πρίσμα του Κοινού Χώρου σκοπός της εργασίας είναι να ερμηνεύσει τις κοινωνικές κινητοποιήσεις και τις πολιτικές χωρικών περιφράξεων σε τοπικό επίπεδο και ειδικότερα στην Ελλάδα την περίοδο της τρέχουσας κρίσης
Δοσιμετρία ασθενών κατά τις επεμβατικές ακτινολογικές εξετάσεις με τη χρήση λογισμικού προσομοίωσης Monte Carlo
Authors: Καραβασίλης Ευστράτιος
Published: August 2021

Η εξέλιξη της επεμβατικής ακτινολογίας τα τελευταία χρόνια την έχει αναδείξει σε εναλλακτική επιλογή που αντικαθιστά το ανοιχτό χειρουργείο. Το κύριο μειονέκτημα των πρακτικών της επεμβατικής ακτινολογίας είναι η χρήση ιονίζουσας ακτινοβολίας για τη λήψη εικόνων της περιοχής ενδιαφέροντος, με αποτέλεσμα την ανάγκη βελτιστοποίησης της πρακτικής για τον περιορισμό του δυνητικού κινδύνου καθώς η απορροφούμενη δόση μπορεί να είναι σημαντικά μεγαλύτερη από συνήθεις ακτινογραφικές εξετάσεις. Η διαδερματική ενδοηπατική παροχέτευση χοληφόρων (Percutaneous transhepatic billiary drainage – PTBD), ο χημειοεμβολισμός και η αγγειογραφία κάτω άκρων είναι μερικές από τις επεμβατικές πράξεις όπου η ακτινική επιβάρυνση των ασθενών είναι σχετικά υψηλή. Κύριο στόχο της παρούσας διατριβής αποτέλεσε η δοσιμετρική μελέτη των ανωτέρω αναφερόμενων επεμβατικών πράξεων. Τα δοσιμετρικά μεγέθη που χρησιμοποιήθηκαν ήταν οι τιμές DAP, οι ισοδύναμες δόσεις οργάνων HT, η ενεργός δόση Ε, οι συντελεστές μετατροπής ισοδύναμων δόσεων οργάνων και ενεργούς δόσης και ο σχετιζόμενος με ακτινοβολία κίνδυνος θανάτου (Risk of Exposure-Induced Death-REID). Οι υπολογισμοί των δόσεων και των συντελεστών μετατροπής εκτιμήθηκαν πραγματοποιώντας προσομοιώσεις με την μέθοδο Monte Carlo. Oι κώδικες που χρησιμοποιήθηκαν ήταν οι Monte Carlo MCNP5 και PCXMC2.0. Χρησιμοποιήθηκαν δύο κώδικες για την αύξηση της αξιοπιστίας των αποτελεσμάτων. Οι μέσες τιμές DAP της ομάδας των ανδρών (ν=20) και των γυναικών (ν=23) που υποβλήθηκαν σε παροχέτευση χοληφόρων με τοποθέτηση stent, ήταν 4500±2600 και 5500±3300 cGycm2, αντίστοιχα. Επίσης, οι συντελεστές μετατροπής ενεργής δόσης ήταν 1,1 10-3 και 1,2 10-3 για αμφότερες τις ομάδες υπολογισμένοι απ τους κώδικες MCNP5 και PCXMC2.0, αντίστοιχα. Οι μέσες υπολογιζόμενες τιμές REID% ήταν 0,015±0,013 και 0,022±0,016 για την ομάδα των ανδρών και των γυναικών, αντίστοιχα. Οι μέση τιμή DAP της ομάδας που υποβλήθηκε σε χημειοεμβολισμό (ν=32) ήταν 8360 ± 5530 cGycm2, και οι συντελεστές μετατροπής ενεργής δόσης ήταν 1,4 10-2 και 1,6 10-2 υπολογισμένοι απ τους κώδικες MCNP5 και PCXMC2.0, αντίστοιχα. Επιπροσθέτως, οι μέσες υπολογιζόμενες τιμές REID% ήταν 0,052±0,036. Η μέση τιμή DAP της ομάδας που υποβλήθηκε σε αγγειογραφία κάτω άκρων (ν=30) ήταν 5075.1±2420.4 cGy cm2, και οι συντελεστές μετατροπής ενεργής δόσης ήταν 5,1 10-4 και 5,7 10-4 υπολογισμένοι απ τους κώδικες MCNP5 και PCXMC2.0, αντίστοιχα. Τέλος, οι μέσες υπολογιζόμενες τιμές REID% ήταν 0,016±0,0067. Οι αποκλίσεις των καταγεγραμμένων τιμών DAP και των υπολογιζόμενων δοσιμετρικών μεγεθών που παρατηρούνται οφείλονται στην πολυπλοκότητα των επεμβατικών πράξεων. Η δοσιμετρική μελέτη πολύπλοκων επεμβατικών πράξεων συντελεί στον χαρακτηρισμό της ακτινικής επικινδυνότητας καθώς και την βελτιστοποίηση των χρησιμοποιούμενων τεχνικών μιας και η ακτινική επιβάρυνση είναι μεγαλύτερη των απλών ακτινογραφικών πράξεων.
Μορφολογική ανάλυση του λεξιλογίου της γλώσσας του ποδοσφαίρου
Authors: Παπαναγιώτου Χρήστος
Published: August 2021

Η παρούσα διδακτορική διατριβή αποτελεί μια μορφολογική ανάλυση του λεξιλογίου της ελληνικής γλώσσας του ποδοσφαίρου (ΓΠ). Πιο συγκεκριμένα, εξετάζει τις μορφολογικές διαδικασίες της σύνθεσης και της παραγωγής αλλά και σχηματισμούς όπως οι συμφυρμοί, τα φραστικά σύνθετα, οι ειδικές ονοματικές φράσεις και οι αναλογικοί σχηματισμοί, στα πλαίσια της ΓΠ και σε σύγκριση με τα αντίστοιχα της Κοινής Νέας Ελληνικής (ΚΝΕ). Στόχος της διατριβής είναι να εντοπιστούν οι τυχόν διαφορές μεταξύ της γλωσσικής αυτής ποικιλίας και της ΚΝΕ αλλά και η παραγωγικότητα των μορφολογικών κανόνων που εντοπίζονται στη ΓΠ. Παράλληλα, η διατριβή εξετάζει το αν η ΓΠ αποτελεί μια υπογλώσσα ή μια ειδική γλώσσα, εστιάζοντας στο κριτήριο της γραμματικής διαφοροποίησης ή μη σε σχέση με μια κοινή (standard) γλώσσα.
Απόψεις διευθυντών και εκπαιδευτικών δευτεροβάθμιας εκπαίδευσης στη διαχείριση σχολικών κρίσεων
Authors: Τασούλας Βάιος
Published: August 2021

Σκοπός της έρευνας ήταν η μελέτη της διαχείρισης των σχολικών κρίσεων σε γυμνάσια και λύκεια αναλύοντας τις απόψεις διευθυντών και εκπαιδευτικών που υπηρετούν στη δευτεροβάθμια εκπαίδευση, προκειμένου να εξεταστεί η ετοιμότητα και να διαπιστωθούν οι ελλείψεις της σχολικής κοινότητας απέναντι σε αυτές. Μετά την εκτενή βιβλιογραφική επισκόπηση και θεωρητική ανάλυση του θέματος ακολούθησε η εμπειρική μελέτη με τη διεξαγωγή τριανταμίας ημιδομημένων συνεντεύξεων με δεκατρείς διευθυντές, δεκαέξι εκπαιδευτικούς και δύο σχολικούς συμβούλους στους νομούς Κοζάνης, Θεσσαλονίκης, Αττικής, Ηλείας, Λάρισας, Πέλλας και Φλώρινας. Η μεθοδολογία με την οποία έγινε η ανάλυση του ερευνητικού υλικού των συνεντεύξεων ήταν η Ποιοτική Ανάλυση Περιεχομένου. Η έρευνα εστίασε σε κατηγορίες κρίσεων στις σχολικές μονάδες, στην αναζήτηση αιτιών τους, σε τρόπους αντιμετώπισης και στην αποτίμησή τους από διευθυντές και εκπαιδευτικούς, στην παιδαγωγική επάρκειά τους να τις διαχειριστούν και στην κατάθεση προτάσεων από τους συμμετέχοντες για αποτελεσματικό χειρισμό αντίστοιχων περιστατικών στο μέλλον. Διαπιστώθηκε ότι διευθυντές και εκπαιδευτικοί στη δευτεροβάθμια εκπαίδευση δηλώνουν συχνά ανέτοιμοι να χειριστούν τις σχολικές κρίσεις που οφείλονται ως επί το πλείστον σε ανθρώπινη ενέργεια. Επιπλέον, καταγράφηκαν ελλείψεις στην αντιμετώπισή τους και διαπιστώθηκε ότι η απουσία σχεδίων πρόληψης και διαχείρισης αρκετών περιστατικών σε συνδυασμό με την ανεπαρκή παιδαγωγική κατάρτιση των εκπαιδευτικών επηρεάζει δυσμενώς τον τομέα της διαχείρισης των κρίσεων, εμποδίζοντας την εκπαιδευτική κοινότητα να επιλύει τα προβλήματα δίχως να απευθύνεται σε ειδικούς και φορείς εκτός των δομών της.
Development of methods and tools for the design and operation of manufacturing networks for mass customisation
Authors: Δούκας Μιχαήλ
Published: August 2021

Η τάση για ολοένα αυξανόμενη ποικιλία προϊόντων επηρεάζει σημαντικά το σχεδιασμό και τη λειτουργία των συστημάτων παραγωγής. Το ευρέως διαδεδομένο πρότυπο της μαζική εξατομίκευσης προϊόντων προσφέρει λύσεις σε αυτές τις ανάγκες. Ωστόσο, η έλλειψη κατάλληλων εργαλείων για την υποστήριξη πραγματικών βιομηχανικών εφαρμογών της μαζικής εξατομίκευσης είναι εμφανής. Μια τέτοια εφαρμογή είναι ο σχεδιασμός δικτύων παραγωγής και ο επανασχεδιασμός τους ώστε να προσαρμοστούν σε διαφορετικά προφίλ ζήτησης προϊόντων. Η επίλυση τέτοιων προβλημάτων είναι αδύνατον να επιτευχθεί αποδοτικά με βάση μόνο την εμπειρία των ομάδων σχεδιασμού και προγραμματισμού δικτύων. Νέοι τρόποι για τον εντοπισμό αποδοτικών δικτύων παραγωγής σε γρήγορο χρόνο είναι απαραίτητοι ώστε να επιτευχθεί η μείωση στους χρόνους παράδοσης. Με σκοπό την υποστήριξη αποφάσεων σχεδιασμού και λειτουργίας δικτύων παραγωγής μέσω, η διατριβή αυτή προτείνει μια έξυπνη πολύ-κριτηριακή διαδικασία λήψης αποφάσεων που βασίζεται σε τεχνολογίες προσομοίωσης. Με βάση τη μέθοδο αυτή, αναπτύσσεται η πλατφόρμα λογισμικού “Design and Planning of Manufacturing Networks” - DPMN© που αποτελείται από τα:- “User Adaptive Design System (UADS)” που επιτρέπει στον πελάτη να εξατομικεύσει (υπό περιορισμούς) ένα προϊόν online- “Decentralised Manufacturing Platform (DEMAP)” που επιτρέπει τη δημιουργία, αξιολόγηση, και επιλογή εναλλακτικών δικτύων παραγωγής και μεταφοράς εξατομικευμένων προϊόντωνΗ μέθοδος και η πλατφόρμα λογισμικού επικεντρώνονται στην υποστήριξη εταιριών που προσφέρουν εξατομικευμένα προϊόντα/υπηρεσίες με δύο τρόπους: 1) υποστηρίζοντας την ενσωμάτωση των πελατών στον σχεδιασμό προϊόντων και 2) επιτρέποντας στους κατασκευαστές να σχεδιάσουν / επανασχεδιάσουν αποδοτικά αποκεντρωμένα δίκτυα παραγωγής. Η διαδικασία λήψης αποφάσεων υποστηρίζεται από έναν Έξυπνο Αλγόριθμο Αναζήτησης, ο οποίος δημιουργεί και αξιολογεί εναλλακτικούς σχεδιασμούς δικτύων ενάντια σε πολλαπλά κριτήρια όπως: κόστος και χρόνος παραγωγής και μεταφορών, ευελιξία, ποιότητα, αξιοπιστία, δυναμική πολυπλοκότητα, ετήσιο όγκο παραγωγής, και περιβαλλοντικό αντίκτυπο. Η απόδοση του αλγόριθμου διερευνάται μέσω στατιστικής ανάλυσης και σχεδιασμού πειραμάτων. Επίσης, μέσω προσομοίωσης διακριτών γεγονότων, διερευνάται ο αντίκτυπος που έχουν τα μεταβαλλόμενα προφίλ ζήτησης προϊόντων στη λειτουργία των δικτύων παραγωγής. Τέλος, διερευνάται η πρακτική εφαρμογή της μεθόδου και της πλατφόρμας σε δυο πιλοτικά σενάρια πού αναπτύχθηκαν σε συνεργασία με δυο Ευρωπαϊκές εταιρίες: έναν κατασκευαστή αυτοκίνητων και μια εταιρία κατασκευής εργαλειομηχανών CNC.
Το συβούλιο της Ευρωπαϊκής Ένωσης
Authors: Βουγιούκα Ελπινίκη
Published: August 2021

Η διδακτορική διατριβή με τίτλο «Το Συμβούλιο της Ευρωπαϊκής Ένωσης» αποτελεί μια ολοκληρωμένη παρουσίαση και ανάλυση του Συμβουλίου της Ευρωπαϊκής Ένωσης. Παρουσιάζει το Συμβούλιο από τη γένεσή του έως και σήμερα, πώς αυτό εξελίχθηκε μέσα από τις Συνθήκες των Ευρωπαϊκών Κοινοτήτων αρχικά και της Ευρωπαϊκής Ένωσης μετέπειτα.Κατόπιν, αναλύει διάφορα επιμέρους θέματα που αφορούν τον τρόπο λειτουργίας του. Ο τρόπος λήψης των αποφάσεων του, ο ρόλος της Γενικής Γραμματείας του αλλά και των προπαρασκευαστικών του οργάνων, και αν λαμβάνονται τελικά αποφάσεις από τα προπαρασκευαστικά όργανα του Συμβουλίου. Οι συνασπισμοί στα πλαίσια του Συμβουλίου και με ποια κριτήρια τα κράτη-μέλη δημιουργούν συμμαχίες, η διαφάνεια των εργασιών του και ο βαθμός της διαφάνειας που μπορεί να γίνει τελικά ανεκτός από την Ευρώπη αλλά και τα ερωτήματα που τίθενται γύρω από το δημοκρατικό έλλειμμα. Η διατριβή τελειώνει με συμπερασματική αποτίμηση των ζητημάτων που τίθενται καθώς και με προτάσεις για αλλαγές των κειμένων ρυθμίσεων.
Optical potential and reaction mechanisms of weakly bound muclei at near barrier energies
Authors: Ζέρβα Κωνσταντίνα
Published: August 2021

Ο κύριος σκοπός αυτής της εργασίας είναι η συστηματική μελέτη της ενεργειακής εξάρτησης του οπτικού δυναμικού σε ενέργειες κοντά και κάτω από το φράγμα Coulomb, για ασθενικά δέσμιους πυρήνες. Η παρούσα μελέτη ανάφερεται στην ελαστική οπισθοσκέδαση του 6Li και 7Li στους στόχους 28Si, 58Ni, 120Sn και 208Pb σε μία ενεργειακή περιοχή κοντά στο φράγμα Coulomb, καθώς και στην καθιέρωση αυτής της τεχνικής ως ένα εργαλείο για τον προσδιορισμό του οπτικού δυναμικού.Σε ενέργειες πάνω από το φράγμα Coulomb το οπτικό δυναμικό είναι σχεδόν ανεξάρτητο της ενέργειεας. Αλλά καθώς πλησιάζουμε την περιοχή του φράγματος Coulomb παρατηρείται μια ανώμαλη συμπεριφορά. Για τους ισχυρά δέσμιους πυρήνες το φανταστικό κομμάτι του δυναμικού μειώνετται απότομα, ενώ το πραγματικό κομμάτι παρουσιάζει μια τοπική κορυφή. Αυτό το φαινόμενο περιγράφεται με την ονομασία «ανωμαλία κατωφλίου». Πηγαίνοντας στους ασθενικά δέσμιους πυρήνες η κατάσταση γίνεται πιο πολύπλοκη λόγω της επίδρασης των αντιδράσεων θρυμματισμού και μεταφοράς.Η συμβατική μέθοδος για να καθορίσουμε το οπικό δυναμικό είναι η ελαστική σκέδαση μέσω μετρήσεων γωνιακών κατανομών. Αλλά σε αυτή την ενεργειακή περιοχή η προσαρμογή στις παραμέτρους του δυναμικού δεν είναι επαρκώς ευαίσθητη, καθώς το πυρηνικό τμήμα του δυναμικού είναι πολύ ασθενές σε σχέση με το τμήμα Coulomb. Για την καλύτερη κατανόηση της ενεργειακής εξάρτησης του δυναμικού και την πληρέστερη κατανόηση των διεργασιών που σχετίζονται με την ανωμαλία κατωφλίου άλλα συμπληρωματικά μέσα πρέπει να υιοθετηθούν. Ως εναλλακτική μέθοδο στην παρούσα εργασία προτείνουμε την τεχνική της κατανομής φραγμάτων μέσω ελαστικής οπισθοσκέδασης.Για την εργασία αυτή πραγματοποιήθηκαν δύο πειράματα: το πρώτο στο Εργαστήριο Επιταχυντή Tandem του Εθνικού Κέντρου για την Επιστημονική Έρευνα «Δημόκτριτος» και το δεύτερο στο Ιταλικό Εθνικό Ινστιτούτο Πυρηνικής Φυσικής στην Κατάνια. Τα ακόλουθα συμπεράσματα προέκυψαν: H συμπεριφορά των ασθενώς δέσμιων βλημάτων σε ενέργειες κοντά και κάτω από το φράγμα Coulomb έρχεται σε αντίθεση με αυτή των ισχυρά δέσμιων. Η κύρια διαφορά αναφέρεται σε μια ισχυρή απορρόφηση που εμφανίζεται στο 6Li και 7Li μέχρι πολύ χαμηλές ενέργειες κάτω από το φράγμα. Ένας νέος τύπος ανωμαλίας κατωφλίου παρατηρείται για το 6Li και άλλος για το 7Li.
Προγνωστική σημασία νέων μοριακών δεικτών σε ασθενείς με καρκίνο του λάρυγγα
Authors: Γιωτάκης Αριστείδης
Published: August 2021

Εισαγωγή: Ο καρκίνος κεφαλής και τραχήλου αποτελεί τον 7ο πιο συχνά διαγνωσμένο τύπο καρκίνου, αποτελώντας το 6% όλων των καρκίνων του σώματος. Στις αρχές του 21ου αιώνα, ο συχνότερος τύπος καρκίνου κεφαλής και τραχήλου ήταν ο καρκίνος του λάρυγγα. Μέχρι σήμερα, έχουν εξεταστεί αρκετοί ιστολογικοί και ορολογικοί προγνωστικοί δείκτες αναφορικά με το καρκίνο του λάρυγγα, με τη χρήση διαφόρων τεχνικών. Μεταξύ αυτών, η ανοσοϊστοχημεία, η PCR, καθώς και η real-time PCR. Μεταξύ των μέχρι σήμερα μελετημένων προγνωστικών δεικτών περιλαμβάνονται τα γονίδια BAX και BCL2. Η έκφραση και η προγνωστική αξία του γονιδίου BCL2L12 της οικογένειας BCL2 στον καρκίνο του λάρυγγα δεν έχει μελετηθεί μέχρι σήμερα. Στην παρούσα μελέτη εξετάζεται η προγνωστική αξία των γονιδίων BAX, BCL2 και BCL2L12 στον καρκίνο του λάρυγγα. Μέθοδοι: Η παρούσα μελέτη περιελάμβανε καρκινικούς λαρυγγικούς ιστούς από ασθενείς με ακανθοκυτταρικό καρκίνο του λάρυγγα. Η συλλογή των ιστών πραγματοποιήθηκε μέσω διαγνωστικής ή θεραπευτικής χειρουργικής διαδικασίας, μεταξύ 2005 και 2012, στην Α’ Ωτορινολαρυγγολογική Κλινική του Ιπποκρατείου Νοσοκομείου του Εθνικού και Καποδιστριακού Πανεπιστημίου Αθηνών. Πραγματοποιήθηκε πρωτεϊνική και μοριακή έκφραση του BAX, BCL2 και BCL2L12 και εξετάσθηκε η προγνωστική τους αξία στον καρκίνο του λάρυγγα. Αποτελέσματα: Η ανοσοϊστοχημική μελέτη περιελάμβανε συνολικά 64 ασθενείς με ακανθοκυτταρικό καρκίνο του λάρυγγα, ενώ η μοριακή μελέτη περιελάμβανε 105 δείγματα καρκινικού ιστού από ασθενείς που είχαν διαγνωστεί με πρωτοπαθή ακανθοκυτταρικό καρκίνο του λάρυγγα. Η πρωτεϊνική έκφραση του BCL2L12 δεν συσχετίσθηκε με την επιβίωση ελευθέρας νόσου ή τη συνολική επιβίωση σε ασθενείς με ακανθοκυτταρικό καρκίνο του λάρυγγα. Υψηλή αναλογία mRNA BAX/BCL2 στον ακανθοκυτταρικό καρκίνο του λάρυγγα συσχετίσθηκε με μειωμένο κίνδυνο υποτροπής του ασθενούς. Ασθενείς που φέρουν ακανθοκυτταρικούς καρκίνους του λάρυγγα με υψηλό δείκτη mRNA ΒΑΧ/BCL2 εμφάνισαν υψηλότερους χρόνους επιβίωσης ελευθέρας νόσου. Υψηλός λόγος mRNA ΒΑΧ/BCL2 σε ασθενείς με ακανθοκυτταρικό καρκίνο του λάρυγγα συσχετίσθηκε ευνοϊκά με τη συνολική επιβίωση. Συμπεράσματα: Η παρούσα μελέτη είναι η πρώτη μελέτη, που δείχνει ότι ένα υψηλό ποσοστό έκφρασης του mRNA ΒΑΧ/BCL2 σχετίζεται με ευνοϊκή πρόγνωση σε ασθενείς με ακανθοκυτταρικό καρκίνο του λάρυγγα και ότι μπορεί να αντιπροσωπεύσει ένα νέο, χρήσιμο προγνωστικό ιστικό βιοδείκτη σε ασθενείς με ακανθοκυτταρικό καρκίνο του λάρυγγα, ανεξάρτητα από τα κλινικοπαθολογοανατομικά χαρακτηριστικά της λαρυγγικής κακοήθειας των ασθενών.
Εκτίμηση της επιφανειακής απορροής των χειμαρρικών ρευμάτων της νήσου Κύπρου με την υιοθέτηση ευφυών και στατιστικών προτύπων
Authors: Ποτουρίδης Συμεών
Published: August 2021

Τα προβλήματα που προκύπτουν γύρω από το νερό έχουν να κάνουν με τη χωρική διαθεσιμότητα, την ποσότητα, την ποιότητα, την χρονική κατανομή και τη χρήση του. Με την πάροδο των ετών, απλώς αλλάζουν τα μέσα της χρησιμοποιήσεως ή της, ηθελημένης ή όχι, καταστροφής των υδατικών συγκεντρώσεων και του υδατικού ή γενικότερου περιβάλλοντος. Οι υδρομετεωρολογικές καταστροφές έχουν γίνει πιο συχνές κατά την τελευταία 10ετία. Η ποικιλία των γεωφυσικών και κλιματικών χαρακτηριστικών της Ευρώπης την καθιστούν ευάλωτη απέναντι σε ένα ευρύ φάσμα ακραίων φυσικών διαδικασιών. Τα ακραία συμβάντα πλημμυρών, ξηρασίας και πυρκαγιών είναι χαρακτηριστικά στις μεσογειακές χώρες. Τα υδρολογικά μοντέλα είναι θεμελιώδους σημασίας για την αξιολόγηση των υδάτινων πόρων, την ανάπτυξη και τη διαχείριση τους. Στα μοντέλα μαύρου κουτιού (black-box) και πιο συγκεκριμένα στα νευρωνικά δίκτυα, οι παράμετροι εκτιμώνται όπως και στα εννοιολογικά μοντέλα μέσω βαθμονόμησης χρησιμοποιώντας τη διαδικασία εκπαίδευσης με βάση τα ιστορικά υδρολογικά και στατιστικά χαρακτηριστικά της περιοχής έρευνας. Η μάθηση είναι ένας από τους παλαιότερους ερευνητικούς τομείς της τεχνητής νοημοσύνης (ΤΝ). Η εξόρυξη δεδομένων αποτελεί επιστημονικό πεδίο σχετιζόμενο με τη στατιστική, τη μηχανική μάθηση (machine learning), τη διαχείριση βάσεων δεδομένων, την αναγνώριση προτύπων (pattern recognition), την τεχνητή νοημοσύνη (artificial intelligence) και άλλες επιστημονικές περιοχές. Η προβλεπτική όρυξη περιλαμβάνει την ταξινόμηση (classification) και την παλινδρόμηση (regression). Στην παρούσα έρευνα έγινε προσπάθεια εκτίμησης της επιφανειακής απορροής των χειμαρρικών ρευμάτων της Νήσου Κύπρου, με την υιοθέτηση ευφυών και στατιστικών προτύπων. Η αξία της ερευνητικής δραστηριότητας είναι τόσο απλή όσο η παρακάτω φράση (Laborte et al., 1980).«Το νερό είναι σαν την υγεία. Όταν το έχει κανείς, δεν τον απασχολεί και όταν το χάσει, είναι πια αργά».
Επίδραση των ετήσιων διακυμάνσεων των κλιματολογικών συνθηκών στη σταθερότητα της χρωματίνης, στα μορφολογικά και σε άλλα χαρακτηριστικά του σπέρματος κριών των φύλων Χίου και Φρισλανδίας
Authors: Μάλαμα Ελένη
Published: August 2021

Σκοπός της διατριβής ήταν η μελέτη της σχέσης μεταξύ των χαρακτηριστικών του σπέρματος του κριού (πυκνότητα, κινητικότητα, ζωτικότητα, μορφολογία, σταθερότητα της δομής της χρωματίνης των σπερματοζωαρίων) και των ετήσιων μεταβολών της επιφανειακής θερμοκρασίας του οσχέου (SST) και του δείκτη θερμοκρασίας-υγρασίας (THI) του χώρου σταβλισμού. Χρησιμοποιήθηκαν πέντε κριοί της φυλής Χίου και τέσσερις κριοί της φυλής Φρισλανδίας, 2 έως 6 ετών, από τους οποίους συλλεγόταν σπέρμα εβδομαδιαία για ένα έτος. Οι κριοί ήταν εκτεθειμένοι στη φυσική φωτοπερίοδο και το μικροκλίμα της περιοχής Θεσσαλονίκης. Σε κάθε εκσπερμάτισμα προσδιορίζονταν η πυκνότητα, η κινητικότητα, η ζωτικότητα και η συχνότητα εμφάνισης μορφολογικών ανωμαλιών της κεφαλής, του μέσου και του κύριου/τελικού τμήματος της ουράς των σπερματοζωαρίων. Η αστάθεια της δομής της χρωματίνης [μέση τιμή ( και τυπική απόκλιση ( των τιμών της παραμέτρου αt] και ο δείκτης κατάτμησης του DNA (DFI) προσδιορίστηκαν με τη δοκιμή της σταθερότητας της δομής της χρωματίνης των σπερματοζωαρίων (SCSATM). Καθημερινά, μετριόταν η SST των κριών και προσδιοριζόταν ο THI με βάση τις ωριαίες καταγραφές της θερμοκρασίας και της σχετικής υγρασίας στο χώρο σταβλισμού. Οι μέσες τιμές της SST (SSTmean) και του THI (ΤΗΙmean) υπολογίστηκαν για οκτώ συναπτές χρονικές περιόδους (συνολικής διάρκειας 61 ημερών) πριν από κάθε σπερματοληψία (ημέρα 0). Η συχνότητα εμφάνισης ανωμαλιών του μέσου τμήματος της ουράς των σπερματοζωαρίων και οι παράμετροι DFI και συσχετίστηκαν σημαντικά με την SSTmean που καταγράφηκε 1-12 ημέρες πριν από τη σπερματοληψία. Διαπιστώθηκε σημαντική συσχέτιση της ζωτικότητας και του ποσοστού των σπερματοζωαρίων με ανωμαλίες του κύριου/τελικού τμήματος της ουράς με την SSTmean που καταγράφηκε 20-26 και 13-19 ημέρες πριν από τη σπερματοληψία, αντίστοιχα. Η πυκνότητα και η συσχετίστηκαν σημαντικά με τις μεταβολές της SSTmean που παρατηρήθηκαν 55-61 και 48-54 ημέρες νωρίτερα, αντίστοιχα. Ο ΤΗΙmean επηρέασε τη ζωτικότητα και τη συχνότητα εμφάνισης ανωμαλιών του κύριου/τελικού τμήματος της ουράς των σπερματοζωαρίων, αλλά όχι τα υπόλοιπα χαρακτηριστικά του σπέρματος. Η κινητικότητα και η συχνότητα εμφάνισης ανωμαλιών της κεφαλής δεν επηρεάστηκαν από τις μεταβολές της SSTmean και του ΤΗΙmean σε καμία από τις οκτώ περιόδους που εξετάστηκαν. Μέρος της ετήσιας διακύμανσης των χαρακτηριστικών του σπέρματος (με εξαίρεση την ) βρέθηκε ότι οφείλεται στον μήνα διενέργειας της σπερματοληψίας. Συμπερασματικά, τα αποτελέσματα της παρούσας έρευνας παρέχουν ενδείξεις για τη συνεργική επίδραση της εποχής, της θερμικής κατάστασης του οσχέου και του μικροκλίματος του χώρου διαβίωσης στα μικροσκοπικά χαρακτηριστικά του σπέρματος του κριού.
Η επεμβατική ακτινολογία στην κλινική παιδιατρική πράξη
Authors: Μπότσα Ευανθία
Published: August 2021

Σκοπός Η ανάδειξη της επεμβατικής ακτινολογίας ως αποτελεσματική, αξιόπιστη και ασφαλή μέθοδο διάγνωσης και θεραπείας και στους παιδιατρικούς ασθενείς. ΥλικόΣτη μελέτη μας συμπεριλάβαμε συνολικά 191 ασθενείς, 98 αγόρια και 93 κορίτσια με εύρος ηλικίας από 3μηνών έως 18 ετών. Από το σύνολο των ασθενών 89 υπεβλήθηκαν σε διαδερμική κατευθυνόμενη βιοψία για την λήψη υλικού για κυτταρολογική, ιστολογική ή/και μικροβιολογική εξέταση, 64 σε διαδερμική παροχέτευση αποστηματικής ή άλλης συμπτωματικής συλλογής για λήψη υλικού για διαγνωστικούς ή/και θεραπευτικούς λόγους και 38 σε θερμοκαυτηρίαση με τη χρήση ραδιοσυχνοτήτων, 25 ασθενείς για την αντιμετώπιση οστεοειδoύς οστεωμάτος,12 για την αντιμετώπιση μεταστατικής νόσου και έναν ασθενή για την αντιμετώπιση εχινοκόκκου κύστης. Οι διαδερμικές βιοψίες αφορούσαν βλάβες πνεύμονα(8), μεσοθωρακίου(26), ήπατος(15), νεφρών(8), λεμφαδένων(8), σπλήνα(3), παγκρέατος(2) και οστών (19). Διαδερμική παροχέτευση έγινε σε 31 ασθενείς με συλλογές και 33 με απόστημα. Μέθοδος Όλες οι επεμβατικές πράξεις πραγματοποιήθηκαν υπό καταστολή εκτός της θερμοκαυτηρίασης της εχινοκόκκου κύστης που έγινε με γενική αναισθησία. Για την απεικονιστική καθογήγηση χρησιμοποιήθηκε o υπερηχοτομογράφος ή ο αξονικός τομογράφος ανα περίπτωση. Ανάλογα με την εντόπιση και το είδος της βλάβης, χρησιμοποιήθηκαν για τις βιοψίες βελόνες βιοψίας 18G ή 22G και set οστικής βιοψίας, για τις παροχετεύσεις καθετήρες παροχέτευσης τύπου trocar, pig-tail 7 ή 8F, και για τις θερμοκαυτηριάσεις ηλεκτρόδια ευθύ τύπου ή spiral. Σχεδόν όλες οι επεμβατικές πράξεις έγιναν από επεμβατικό ακτινολόγο με πολυετή εμπειρία στο συγκεκριμένο αντικείμενο.Αποτελέσματα Η διαγνωστική ακρίβεια της μεθόδου ήταν 96.8% για το σύνολο των βιοψιών, 96.7% και 89.7% για την παροχέτευση συλλογών και αποστημάτων αντίστοιχα και 95.8% και 100% για την θερμοκαυτηρίαση οστεοειδούς οστεώματος και μεταστικών όγκων αντίστοιχα. Μείζονες επιπλοκές δεν παρατηρήθηκαν ενώ ελάσσονες επιπλοκές καταγράφηκαν σε ποσοστό 2.8% των βιοψιών θώρακα, 4,6% των παροχετεύσεων και καμία σε όλες τις υπόλοιπες επεμβατικές πράξεις.Συμπέρασμα Η επεμβατική ακτινολογία αποτελεί απλή, ασφαλή, αποτελεσματική μέθοδο διάγνωσης και θεραπείας και στους παιδιατρικούς ασθενείς. Είναι μη χειρουργική μέθοδος με ελάχιστες επιπλοκές. Συνεπάγεται μειωμένη νοσηρότητα, ελάχιστο διάστημα νοσηλείας και χαμηλό κόστος εφαρμογής της.
Διδακτικοί σχεδιασμοί καθηγητών μαθηματικών σε επιμορφωτικά πλαίσια με αντικείμενο την παιδαγωγική αξιοποίηση ψηφιακών εργαλείων
Authors: Καλογερία Ελισάβετ-Κωνσταντίνα
Published: August 2021

Η παρούσα διατριβή εστιάζει στον εκπαιδευτικό - επιμορφωτή με αντικείμενο την παιδαγωγική αξιοποίηση της ψηφιακής τεχνολογίας στα μαθηματικά, τον οποίο προσεγγίζει έμμεσα, μέσω του διδακτικού σχεδιασμού που αναπτύσσει. […]
Μελέτη του ρόλου της οστεοποντίνης στην νεοπλασματική μετάσταση
Authors: Γιοπάνου Ιωάννα
Published: August 2021

Ο πνεύμονας αποτελεί μια από τις κυριότερες θέσεις εγκαθίδρισης μεταστατικών όγκων μαζί με τον εγκέφαλο, το ήπαρ και τα οστά. Μέχρι σήμερα η οστεοποντίνη (secreted phosphoprotein 1, SPP1) έχει συσχετισθεί με την διασπορά ποικίλων όγκων στο σώμα, ωστόσο η δράση της στις πνευμονικές μεταστάσεις δεν έχει πλήρως αποσαφηνισθεί. Σκοπός της παρούσας μελέτης είναι η διερεύνηση και αποσαφήνιση του ρόλου της SPP1 στη μετάσταση στον πνεύμονα.Προκειμένου να απαντηθεί αυτό το ερώτημα, χρησιμοποιήσαμε μοντέλα ποντικών επαγόμενης (υποδόρια εμφύτευση) αλλά και αυτόματης (ενδοφλέβια χορήγηση) μετάστασης, τριών διαφορετικών καρκινικών σειρών (MC38 και LLC- αδενοκαρκίνωματα παχέος εντέρου και πνεύμονα αντίστοιχα, B16F10 μελάνωμα) σε φυσικού τύπου C57BL/6 ποντικούς (Spp1+/+) αλλά και σε υπόστρωμα ένδειας SPP1 του ξενιστή (Spp1-/-). Τα επίπεδα έκφρασης της πρωτεΐνης στα καρκινικά κύτταρα τροποποιήθηκαν με αποσιώπηση χρησιμοποιώντας anti-Spp1 shRNA και με επαγόμενη υπερέκφραση της ενδοκυττάριας (Spp1is2) και της εκκρινόμενης (Spp1is4) ισομορφής.Τα αποτελέσματά μας δείχνουν ότι τα πνευμονικά επιθηλιακά και μυελοειδή κύτταρα εξέφραζαν κυρίως την Spp1is4, η οποία ωστόσο δεν επηρέασε την πνευμονική αποίκηση, αφού τόσο οι Spp1+/+ όσο και οι Spp1-/- ποντικοί ανέπτυξαν παρόμοιο αριθμό αυτόματων και επαγόμενων μεταστάσεων. Αντίθετα, τα καρκινικά κύτταρα εξέφραζαν και τις δύο ισομορφές με διαφορετικές ωστόσο επιδράσεις στο φαινόμενο: η Spp1is2 προήγαγε την επιβίωση των καρκινικών κυττάρων στον πνεύμονα καταστέλλοντας την σταθεροποίηση του TRP53, ενώ η Spp1is4 επιτάχυνε την πνευμονική μετάσταση επάγοντας την έκκριση της χημειοκίνης CCL2. Παράλληλα, ποντικοί ενδεείς για το γονίδιο του CCR2 υποδοχέα (Ccr2-/-) εμφανίστηκαν μη προστατευμένοι στην πνευμονική μετάσταση καθώς καρκινικά κύτταρα επαρκή και μη σε SPP1 μπορούσαν να αποικήσουν παρόμοια πνεύμονες Ccr2+/+ και Ccr2-/- ποντικών, γεγονός που τονίζει την συμμετοχή της CCL2 στα επαγόμενα από SPP1 μεταστατικά φαινόμενα.Συμπερασματικά, τα αποτελέσματά μας υποδεικνύουν ότι η προερχόμενη από το καρκινικό κύτταρο SPP1 προάγει τις πνευμονικές μεταστάσεις και αποτελεί ενδεχομένως θεραπευτικό στόχο ώστε να αποφευχθεί η πνευμονική διασπορά ποικίλων όγκων του σώματος.
Διεύρυνση δεξιοτήτων για ακαδημαϊκούς σκοπούς στη δεύτερη/ξένη γλώσσα
Authors: Γαβριηλίδου Γεωργία
Published: August 2021

Στην παρούσα διδακτορική διατριβή παρουσιάζεται μια ολοκληρωμένη πρόταση σχεδιασμού και υλοποίησης ενός Προγράμματος Γλωσσικής Κατάρτισης για την ανάπτυξη δεξιοτήτων, οι οποίες είναι απαραίτητες για τους αλλοδαπούς φοιτητές και φοιτήτριες κατά τη διάρκεια των σπουδών τους στο ελληνικό Πανεπιστήμιο. Η τεκμηρίωση της πρότασης στηρίζεται στη διεθνή και ελληνική βιβλιογραφία, στα αποτελέσματα της Ανάλυσης Γλωσσικών Αναγκών αλλοδαπών φοιτητών/φοιτητριών, που βρίσκονται στο B΄ Εξάμηνο Σπουδών σε Σχολές και Τμήματα του Α.Π.Θ. και παράλληλα φοιτούν στο Σχολείο Νέας Ελληνικής Γλώσσας του ΑΠΘ. Για το Πρόγραμμα Γλωσσικής Κατάρτισης για ακαδημαϊκή χρήση της ελληνικής ως ξένης γλώσσας (63 ώρες) σχεδιάστηκε ad hoc syllabus και διδακτικό υλικό με βάση τα αποτελέσματα της Ανάλυσης Αναγκών. Το Πρόγραμμα υλοποιήθηκε σε τρεις φάσεις και η αξιολόγησή του σε όλες τις φάσεις της εφαρμογής κατέδειξε την αποτελεσματικότητά του. Το Πρόγραμμα εκτιμάται ότι είναι μια αξιοποιήσιμη βάση, που μπορεί να ληφθεί υπόψη στον σχεδιασμό μαθημάτων για τη διεύρυνση των δεξιοτήτων εκείνων, που είναι απαραίτητες για ακαδημαϊκή χρήση της ελληνικής ως ξένης γλώσσα.Λέξεις κλειδιά: Πρόγραμμα Γλωσσικής Κατάρτισης, ακαδημαϊκή χρήση, ελληνική γλώσσα ως δεύτερη/ξένη, ανάπτυξη δεξιοτήτων, Ανάλυση Γλωσσικών Αναγκών, αλλοδαποί φοιτητές/φοιτήτριες, σχεδιασμός, υλοποίηση, ad hoc syllabus, διδακτικό υλικό, αξιολόγηση Προγράμματος
Ανίχνευση αντιβιοαντοχών στελεχών μικροοργανισμών σε παραδοσιακά ζυμωμένα γαλακτομικά προϊόντα
Authors: Ρόζος Γεώργιος
Published: August 2021

Τα παραδοσιακά τυροκομικά προϊόντα της Μυκόνου, Τυροβολιά και Κοπανιστή, παρασκευάζονται από μη παστεριωμένο γάλα αιγοπροβάτων και βοοειδών, χωρίς την προσθήκη καλλιεργειών. Χαίρουν εξαιρετικής φήμης λόγω των πολύ θετικών οργανοληπτικών τους ιδιοτήτων. Αποτελούν καύχημα της τοπικής κοινωνίας και σημαντικό μέγεθος της τοπικής αγροτικής οικονομίας. Στην παρούσα μελέτη η δειγματοληψία έγινε απευθείας από τους παραγωγούς. Η απομόνωση και η ταυτοποίηση των ειδών του γένους Lactobacillus έγιναν με την μέθοδο της επιλεκτικής καλλιέργειας σε MRS άγαρ και με την χρήση του συστήματος API 50 αντίστοιχα. Από την Τυροβολιά απομονώθηκαν τα εξής 18 είδη: L. acidophilus, L. brevis, L. curvatus, L. helveticus, L. plantarum, L. paraplantarum, L. crispatus, L, johnsonii, L. delbrueckii subsp lactis, L. delbrueckii subsp bulgaricus, L. gasseri, L. fermentum, L. rhamnosus, L. sakei, L. casei subsp casei, L. casei subsp pseudoplantarum, L. salivarius και L. pentosus. Η παρούσα μελέτη είναι η πρώτη επιστημονική καταγραφή της βιοποικιλότητας της Τυροβολιάς. Από την κοπανιστή απομονώθηκαν τα εξής 17 είδη λακτοβακίλλων: L. helveticus, L. pentosus, L. acidophilus, L. johnsonii, L. delbrueckii subsp bulgaricus, L. rhamnosus, L. delbrueckii subsp lactis, L. fermentum, L. salivarius, L. curvatus, L. plantarum, L. paraplantarum, L. brevis, L. sakei, L. casei subsp casei, L. casei subsp pseudoplantarum, and L. reuteri. Οι αντιμικροβιακοί παράγοντες έναντι των οποίων μελετήθηκε η μικροβιακή αντοχή των ειδών αυτών ήταν οι εξής 15: πενικιλλίνη G, αμπικιλλίνη, αμπικιλλίνη/σουλμπακτάμη, στρεπτομυκίνη, γενταμυκίνη, ερυθρομυκίνη, βανκομυκίνη, τεϊκοπλανίνη, οξυτετρακυκλίνη, μετρονιδαζόλη, φουσιδικό οξύ, κινοπριστίνη/νταλφοπριστίνη, χλωραμφενικόλη, κλινδαμυκίνη και τριμεθοπρίμη. Για τον προσδιορισμό των M.I.C. εφαρμόστηκε η μέθοδος της αραίωσης των αντιβιοτικών σε υγρό θρεπτικό υπόστρωμα. Τα αποτελέσματα δείχνουν σαφείς αποκλίσεις των κατανομών των στελεχών όλων των ειδών από την κανονική κατανομή έναντι τουλάχιστον ενός αντιμικροβιακού παράγοντα και αποτελούν ισχυρές ενδείξεις μικροβιακής αντοχής. Επίσης έχουν υπολογιστεί οι τιμές M.I.C.50 και M.I.C.90 ενώ προτείνονται πειραματικές τιμές επιδημιολογικού διαχωρισμού (tentative ECOFF values), συχνά διαφορετικές από αυτές που προτείνουν το SCAN και το NCCLS. Για ορισμένους παράγοντες όπως π. χ. η πενικιλλίνη G, η στρεπτομυκίνη και η ερυθρομυκίνη, η αντοχή φαίνεται να είναι επίκτητη ενώ για άλλους όπως π.χ. η βανκομυκίνη, η τριμεθοπρίμη και η μετρονιδαζόλη, η αντοχή φαίνεται ότι είναι εγγενής. Σημαντική παράμετρος στην αξιολόγηση της αντοχής είναι και η φυσιολογική διακύμανση της ευαισθησίας των στελεχών. Εκτός από την πρωτογενή έρευνα, στην παρούσα μελέτη γίνονται προτάσεις για τον περαιτέρω χειρισμό του θέματος Στο γενικό μέρος επιχειρείται μια ανασκόπηση της τροφιμογενούς μικροβιακής αντοχής και της βιολογίας του γένους Lactobacillus, καθώς και μια συνοπτική έκθεση της τυροκομίας στη Μύκονο και των προβλημάτων του ζωικού κεφαλαίου.